Nyu-Yorkda noqonuniy qurol savdosi jiddiy muammo
Politsiyachilar o'qqa tutilmoqda, halok bo'lmoqda. Jamoatchilik g'azabda. Mer Mayl Blumberg Vashington aralashsin deydi. 
Nyu-Yorkda o’g’rilikni to’xtatmoqchi bo’lgan politsiyachi halok bo’ldi. So’nggi to’rt oyda yana yetti ofitser o’q yedi. Jamoatchilik g’azabda. Mer Maykl Blumberg federal hukumatni mavjud qonunlar ijrosini ta’minlay olmaganlikda ayblab, tanqid qiladi. Qonunga ko’ra, voyaga yetmagan, ruhan kasal, narkoman, jinoyatchilarga qurol sotish taqiqlanadi. “Federal hukumat qonunlarda shunday bo’shliqlar qoldirganki, amal qilishini kafolatlash qiyin. Huquq-tartibot organlariga mablag’ ham ajratilmaydi,” - deydi Blumberg. Shtat bosh prokurori Erik Shnayderman deydiki, Nyu-York shahrida jinoyatchilar qo’llagan o’q otuvchi aslahaning 90 foizi chetdan kelgan, aksariyati noqonuniy yo’l bilan. Rasmiy qog’ozi yo’q bu qurol internetda ham sotiladi. Huquq-tartibot organlari o’tgan yili yashirin tekshiruv o’tkazib, 14 shtatda 10 vebsayt orqali biror hujjatsiz qurol sotib olish mumkin ekanini aniqladi. Qonuniy qurol savdosi tarafdorlari fikricha, fuqarolar o’zini himoya qila olishi kerak. Bundan tashqari, oddiy odamning quroli bo’lsa, hukumat haddidan oshmaydi, oyog’ini tortadi, deydi Larri Pratt, Amerika qurol egalari deb nomlangan tashkilot rahbari: “Aholining uyida o’q-dori bo’lsa, nima qilibdi? Bu qo’rqinchli emas. Hukumat jamiki qurol-aslahaga monopoliya o’rnatsa, ana o’shandan qo’rqish kerak!” Nyu-York meri Maykl Blumberg nazarida bu “ahmoqona” fikr. Amerikada noqonuniy qurol kunda 34 odamning umrini xazon qiladi, deydi u. Qurol savdosi tarafdorlari hukumat yangi cheklov yoki qonun qilmasin, deb dod-voy qiladi. Loaqal, bor qonunlar ijrosini ta’minlab qo’ysin, deya mulohaza qiladi Blumberg.